L'article 9.3 de la Llei 12/85, de 13 de juny, d'espais naturals, estableix que els possibles danys causats per espècies animals protegides en béns privats poden ésser objecte d'indemnització sempre que siguin degudament justificats i no imputables, directament o indirecta, a accions o omissions prèvies a la producció del dany de qui el rebi o de tercers/es.
En aquest sentit, la Llei 22/2003, de 4 de juliol, de protecció dels animals, i la Llei 12/2006, de 27 de juliol, de modificació de la Llei 22/2003, estableixen que l'ós bru (Ursus arctos), el linx (Lynx sp.), el flamenc (Phoenicopterus roseus), la polla blava (Porphyrio porphyrio), l'astor (Accipiter gentilis), esparver (Accipiter nisus), l'àguila daurada (Aquila chrysaetos) i l'àguila cuabarrada (Hieraaetus fasciatus), el voltor comú (Gyps fulvus), el tallarol de casquet (Sylvia atricapilla), l'esparver cendrós (Circus pygargus), l'arpella vulgar (Circus aeroginosus), l'arpella pàl·lida (Circus cyaenus), la trenca (Lanius minor), la xurra (Pterocles orientalis), el sisó (Tetrax tetrax) i la ganga (Pterocles alchata) són espècies protegides de la fauna salvatge autòctona a Catalunya.
El Departament de Medi Ambient i Habitatge ha constatat que exemplars d'aquestes espècies provoquen la major part dels danys en béns privats, corresponents a l'agricultura i a la ramaderia extensiva.
D'altra banda, la Llei 22/2003, de 4 de juliol, de protecció dels animals, a la seva disposició derogatòria, manté vigent l'article 19 de l'anterior Llei 3/1988, de 4 de març, de protecció dels animals.
En aquest article es prohibeix la pertorbació dels espais de cria de les espècies migrants i d'ambients estèpics.
Entre aquestes es troba l'esparver cendrós que té el seu hàbitat principal en els camps de conreu de cereal o de farratge.
Així doncs, la necessitat de fer compatible la protecció d'aquestes espècies amb l'exercici de les activitats tradicionals del medi rural, justifica la regulació d'un procediment en base al qual es compensi de manera eficaç i eficient a les persones afectades pels possibles danys que es causin a les explotacions ramaderes i agrícoles, com una via alternativa a l'aplicació del procediment general de responsabilitat patrimonial de les Administracions públiques.
Vist l'informe del Consell de Protecció de la Natura;
D'acord amb el dictamen de la Comissió Jurídica Assessora, a proposta del conseller de Medi Ambient i Habitatge i d'acord amb el Govern,
L'objecte d'aquest Decret és establir els procediments de compensació pels danys i perjudicis que causin les espècies protegides que es relacionen a l'annex 1, a explotacions ramaderes i agrícoles, a l'empara del previst a l'article 9.3 de la Llei 12/1985, de 13 de juny, d'espais naturals.
Procediment en relació amb els danys causats sobre la ramaderia i l'agricultura per la fauna salvatge
2.1 Les persones titulars o posseïdores d'explotacions ramaderes i/o agrícoles que hagin sofert un dany o perjudici susceptible d'indemnització i que es vulguin acollir als procediments regulats en el present Decret, han de comunicar-ho al director dels Serveis Territorials del Departament de Medi Ambient i Habitatge, en un termini no superior a set dies.
La comunicació es pot presentar a qualsevol oficina d'aquest Departament, de l'àmbit territorial en què s'hagi produït el dany o en qualsevol dels llocs establerts a l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
2.2 La comunicació ha d'indicar: l'espècie o espècies presumiblement causants dels danys, la zona on s'ha produït i les dades de la persona comunicant i la forma de contacte.
2.3 Les comunicacions de danys efectuades en un termini superior als set dies i inferiors a un any, termini general màxim previst per a sol·licitar indemnitzacions, seran tramitades d'acord amb el procediment establert amb caràcter general per la normativa de responsabilitat patrimonial de l'Administració.
3.1 En un termini inferior a 24 hores, a comptar des del moment en què la comunicació dels danys es rebi a les oficines comarcals del Departament de Medi Ambient i Habitatge, el personal designat pel director/a general del Medi Natural del Departament de Medi Ambient i Habitatge, acompanyat per la persona comunicant dels fets, ha de verificar i certificar els danys i ha d'emetre un informe pericial segons el model establert a l'annex 2 d'aquest Decret.
Per tal de poder realitzar el peritatge en condicions òptimes i que les proves no es malmetin, caldrà que ningú no manipuli les restes o resultats del dany reclamat.
3.2 El personal a què fa referència el primer apartat d'aquest article ha de lliurar una còpia de l'informe a la persona comunicant dels danys, en el mateix moment de la verificació i certificació dels fets.
3.3 L'informe pericial emès pel personal a què fa referència el primer apartat d'aquest article, juntament amb un Acta d'inspecció aixecada per un/a agent de l'autoritat, han de ser lliurats als Serveis Territorials del Departament de Medi Ambient i Habitatge del territori on s'han produït els danys, per tal que pugui ser inclòs a l'expedient corresponent.
4.1 El procediment de compensació s'inicia a instància de la persona interessada mitjançant una sol·licitud que s'ha d'adreçar al director/a de Serveis Territorials del Departament de Medi Ambient i Habitatge del territori on s'han produït els danys.
4.2 La sol·licitud de compensació, formalitzada mitjançant els models de l'annex 3 (a i b) s'ha de presentar en el termini de 15 dies, comptadors des de la comunicació de l'informe pericial de verificació de danys a què fa referència l'article 3.2 del present Decret, en els registres de qualsevol oficina del Departament de Medi Ambient i Habitatge, o en qualsevol dels llocs establerts a l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
4.3 La sol·licitud han d'anar acompanyada de l'original o d'una còpia compulsada dels documents següents:
c) Document que acrediti la propietat del ramat, del bestiar o de les arnes morts, ferits o destruïts, en el cas de danys a la ramaderia.
d) En el cas de danys a la ramaderia, fotocòpia del llibre d'explotació o de la cartilla ramadera on s'acrediti la titularitat i, en el cas de danys a l'agricultura, fotocòpia del document acreditatiu de la titularitat, la possessió, la cessió o el lloguer del terreny en què s'han produït els danys als cultius o als sembrats.
f) Certificat veterinari que acrediti l'avortament de fetus de bestiar oví, caprí, vaquí i equí produït, si s'escau.
Informe administratiu de la Direcció de Serveis Territorials del Departament de Medi Ambient i Habitatge
La Direcció dels Serveis Territorials del Departament de Medi Ambient i Habitatge, en el termini de 10 dies, comptadors des de l'entrada de la sol·licitud en aquest òrgan, emet informe en relació amb la procedència o improcedència de la compensació i, si s'escau, l'import a pagar.
6.1 En el termini de tres dies a comptar des de la data d'emissió de l'informe administratiu regulat a l'article 5, i prèviament a dictar la proposta de resolució, s'ha de donar audiència a la persona interessada en el procediment.
6.2 La persona interessada, en un termini de 10 dies comptadors des de la notificació de la comunicació establerta en l'apartat anterior, pot al·legar i presentar els documents que estimi pertinents.
7.1 El director/a dels Serveis Territorials del Departament de Medi Ambient i Habitatge ha de dictar i notificar la resolució corresponent, la qual ha de decidir, la procedència o improcedència de la compensació i, si s'escau, l'import que li correspon.
7.2 El termini màxim per resoldre la sol·licitud presentada és de dos mesos a comptar des de la data de la presentació de la sol·licitud.
7.3 Transcorregut el termini màxim sense que s'hagi notificat la resolució, la persona interessada pot entendre estimada la seva sol·licitud.
7.4 Contra la resolució esmentada, que no esgota la via administrativa, es pot interposar recurs d'alçada davant el/la director/a general de Medi Natural.
Procediment en relació amb les indemnitzacions per limitacions sobre l'agricultura degudes a la conservació de les espècies d'ambients estèpics
Resolució de limitació de l'activitat agrícola
Davant la presència d'un sector de reproducció de les espècies senyalades amb asterisc a l'annex 1, la direcció dels Serveis Territorials del Departament de Medi Ambient i Habitatge pot dictar, amb l'informe previ no vinculant del Departament d'Agricultura, Alimentació i Acció Rural i atenent a les circumstàncies concurrents, com a mesura provisional, resolució de limitació de l'activitat agrícola que ha de ser notificada al propietari del terreny afectat.
Aquesta limitació es compensa d'acord amb el que preveu aquest capítol.
9.1 El procediment de compensació s'inicia a instància de la/les persona/es titular/s o posseïdora/es d'explotacions agrícoles que hagin sofert una limitació en la seva activitat per causa de la reproducció de les espècies senyalades amb asterisc a l'annex 1, susceptibles d'indemnització.
Les sol·licituds s'han d'adreçar al/a la director/a dels Serveis Territorials del Departament de Medi Ambient i Habitatge i es poden presentar a qualsevol de les oficines del Departament de Medi Ambient i Habitatge, o en qualsevol dels llocs establerts a l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
9.2 Només generen drets a indemnització les limitacions produïdes en terrenys agrícoles amb cereal o farratge i en terrenys anomenats guarets, amb presència de nius d'espècies senyalades amb un asterisc a l'annex 1, entre l'1 de maig i el 30 d'agost.
9.3 El personal del Departament de Medi Ambient i Habitatge ha de realitzar un informe de verificació de les limitacions sobre l'agricultura (annex 2d) i ha de lliurar una còpia de l'informe a la persona comunicant que ha sofert la limitació, en el mateix moment de la verificació i certificació dels fets.
9.4 L'informe emès pel personal a què fa referència el tercer apartat d'aquest article, ha de ser lliurats als Serveis Territorials del Departament de Medi Ambient i Habitatge del territori on s'han produït els danys, per tal que pugui ser inclòs a l'expedient corresponent.
9.5 Per emplenar l'expedient corresponent, cal un informe preceptiu del Departament d'Agricultura, Alimentació i Acció Rural en relació amb la valoració dels danys produïts a l'agricultura.
9.6 La sol·licitud de compensació, formalitzada mitjançant el model de l'annex 3c, s'ha de presentar en el termini de 30 dies des de la data de comunicació de limitació de la collita o de l'ús de l'explotació agrària per part del personal del Departament de Medi Ambient i Habitatge.
9.7 La sol·licitud han d'anar acompanyada de l'original o d'una còpia compulsada dels documents següents:
c) Document que acrediti la titularitat, la possessió, la cessió o el lloguer del terreny en què s'han produït les limitacions a la collita de cereal o de farratge.
d) Original o còpia compulsada de la comunicació de limitació de l'activitat agrícola a què fa referència l'article 9.
9.8 L'acord d'inici del procediment de compensació de danys, ha de confirmar o aixecar la mesura de limitació de l'activitat agrícola.
La Direcció dels Serveis Territorials del Departament de Medi Ambient i Habitatge, en el termini de 10 dies, comptadors des de l'entrada de la sol·licitud en aquest òrgan, emet informe en relació amb la procedència o improcedència de la compensació i, en el seu cas, l'import a pagar.
11.1 En el termini de tres dies a comptar des de la data d'emissió de l'informe regulat a l'article 10, i prèviament a dictar la proposta de resolució, s'ha de donar audiència a la persona interessada en el procediment.
11.2 La persona interessada, en un termini de 10 dies a comptar des de la notificació de la comunicació establerta en l'apartat anterior, pot al·legar i presentar els documents que estimi pertinents.
12.1 El director/a dels Serveis Territorials del Departament de Medi Ambient i Habitatge, ha de dictar i notificar la resolució corresponent, la qual ha de decidir la procedència o improcedència de la compensació i, si s'escau, l'import que li correspon.
12.2 El termini màxim per resoldre la sol·licitud presentada és de dos mesos a comptar des de la data de la presentació de la sol·licitud.
12.3 Transcorregut el termini màxim sense que s'hagi notificat la resolució, la persona interessada pot entendre estimada la seva sol·licitud.
12.4 Contra la resolució esmentada, que no exhaureix la via administrativa, la persona interessada pot interposar recurs d'alçada davant el/la director/a del Medi Natural.
Valoració econòmica de les indemnitzacions
Les indemnitzacions pels danys o limitacions causats per la presència d'espècies amenaçades de la fauna salvatge envers l'agricultura i la ramaderia a Catalunya són les previstes a l'annex 4 d'aquest Decret.
La verificació, certificació, tramitació i indemnització dels danys, limitacions o perjudicis sobre explotacions ramaderes o agrícoles situades a Era Vall d'Aran produïts per alguna de les espècies de l'annex 1, correspon al Conselh Generau dera Val d'Aran, d'acord amb els decrets de transferències de competències de la Generalitat de Catalunya al Conselh Generau dera Val d'Aran.
Els danys produïts per les espècies protegides no incloses en aquest Decret es tramiten d'acord amb el procediment establert amb caràcter general per la normativa de responsabilitat patrimonial de l'Administració.
La persona propietària o posseïdora dels animals o dels cultius o sembrats danyats que sigui compensada d'acord amb el que estableix aquest Decret, ha de complir i respectar les instruccions que la Direcció General del Medi Natural estableixi específicament per al maneig, el control o, si s'escau, la protecció dels exemplars de l'espècie que hagi causat els danys.
Als danys produïts pel llop (Canis lupus) i el corb (Corvus corax) els és d'aplicació el procediment per a la compensació de danys establert en aquest Decret.
Les sol·licituds presentades abans de l'entrada en vigor d'aquest Decret, de les quals no se n'hagi dictat i notificat la resolució corresponent, poden ser tramitades d'acord amb els procediments que regulen aquest Decret.
Es faculta el conseller de Medi Ambient i Habitatge per modificar els annexos d'aquest Decret i per actualitzar el barem de la valoració econòmica de les indemnitzacions.
Barcelona, 31 de juliol de 2007